Model dank God ná mesaanval | Netwerk24
Proteas onoorwonne teen Afrika-spanne
Drie uit drie! Suid-Afrika se netbalspan is steeds onoorwonne in die Afrikabeker-toernooi wat in Bellville beslis word.
'Indië dryf Proteas tot trane'
'n Dag wat só goed vir die Proteas begin het, het nogmaals in frustrasie geëindig.
REGSTREEKS: Nieu-Seeland t. Ierland
Klik hier vir die regstreekse kommentaar, puntemakers en puntelyste van vandag se wedstryde in die Wêreldbeker-rugbytoernooi.
Model dank God ná mesaanval
Deur Kaydene Davids 17 Januarie 2019 12:58
Die Here was goed vir haar en as dit nie vir sy genade was nie, sou sy nie vandag van sy goedheid kon getuig nie.
So sê Thanelda Nieuwenhuys (25), 'n Bloemfonteinse model, wat 'n mesaanval wat amper haar lewe gekos het, oorleef het.
Nieuwenhuys, wat in 2015 as eerste prinses in die Mej. Windmill Bloemskou-skoonheidskompetisie aangewys is, is op 20 Desember by haar woonstel oorval en twee keer in haar bors deur haar hart en haar long gesteek.
Sy het 'n nood-hartoperasie in die Mediclinic Bloemfontein ondergaan en haar hart het tydens die operasie gaan staan.
"Maar alles het ten goede uitgewerk en is deel van die Here se plan met my lewe." Dit is net genade dat sy nog leef, sê sy.
Thanelda Niewenhuys koester geen wrok of kwade gevoelens nie nadat 'n onbekende man haar twee keer in haar bors gesteek het.Foto: Lyle Simes Photography
Sy het Kersdag en Nuwejaar in 'n hospitaalbed deurgebring, maar is ná slegs 15 dae in die hospitaal ontslaan. Volgens haar kon medici nie glo sy het so vinnig herstel nie.
Nieuwenhuys, 'n diereliefhebber, het voor die aanval vir haar diere, insluitend 'n hasie, 'n voël en klein kat, kos gegee, maar niks buite haar woonstel gehoor of gesien nie.
Terwyl sy na buite is om 'n sak vullis weg te gooi, het sy by die deur agteruitgeloop om te keer dat die klein katjie uithardloop. 'n Gewapende man het skielik agter haar gestaan.
"Ek het geskreeu en hy het gesê hy wil my handsak hê. Ek het nee gesê, toe steek hy my met die mes in my bors.
"Die man het by my woonstel ingehardloop en ek het gesien my bors is vol bloed. Ek het my bors styf vasgedruk."
Nadat die man weggehardloop het, het sy die deur gesluit en by haar bure om hulp gevra.
Die bure het hul paniekknoppie gedruk en lede van 'n veiligheidsmaatskappy en paramedici was binne minute op die toneel.
Nieuwenhuys sê hoewel sy 'n erge traumatiese aanval oorleef het, koester sy geen wrok of kwade gevoelens teenoor haar aanvaller nie.
"Ek is nie kwaad nie en wens hom ook niks lelik toe nie. Ek ken nie sy omstandighede nie en het hom reeds vergewe."
Sy sê as die donker dae kom, hou sy vas aan die Woord van die Here in Jesaja 41:10: "Moenie bang wees nie, Ek is by jou, moenie bekommerd wees nie, Ek is jou God. Ek versterk jou, Ek help jou, Ek hou jou vas, met my eie hand red ek jou."